PPM รุกธุรกิจพลังงานทดแทน จ่อเข้าถือหุ้น 80% ในบริษัทผลิตแผงเซลล์แสงอาทิตย์
PPM เตรียมเข้าถือหุ้น 80% ใน “บ.โซล่า เพาเวอร์ เทคโนโลยี” ผู้ผลิตแผงเซลล์แสงอาทิตย์ คิดเป็นมูลค่าการลงทุนไม่เกิน 31.24 ลบ. หวังขยายธุรกิจพลังงานทดแทน
6 ก.ค. 2558

บริษัท พรพรหมเม็ททอล จำกัด (มหาชน) หรือ PPM ระบุว่า บริษัทเตรียมจะลงทุนไม่เกิน 31.24 ล้านบาท เพื่อซื้อหุ้น 80% และลงทุนเพิ่มเติมในบริษัท โซล่า เพาเวอร์ เทคโนโลยี จำกัด (SPOT) ซึ่งเป็นผู้ผลิต ซื้อ-ขาย แผงเซลล์แสงอาทิตย์ภายในเดือนส.ค.นี้ เพื่อเป็นการขยายธุรกิจที่เกี่ยวข้องกับพลังงานทดแทน
โดยที่ประชุมคณะกรรมการบริษัทเมื่อวันที่ 2 ก.ค.58 มีมติอนุมัติให้เข้าร่วมลงทุนในบริษัท โซล่า เพาเวอร์ เทคโนโลยี จำกัด จากครอบครัวถนอมวรสิน ซึ่งเป็นผู้ถือหุ้นหลักในสัดส่วน 80% เป็นจำนวนเงิน 2,065,000 บาท และจะเพิ่มทุนใหม่ในสัดส่วน 80% เป็นจำนวน 29,587,060 บาท โดยแหล่งที่มาของเงินทุนจะมาจากเงินทุนของบริษัท ซึ่งจะเป็นการลงทุนเพื่อขยายธุรกิจที่เกี่ยวข้องกับพลังงานทดแทน